禱雨福溪巖
作者：陳造
朝代：宋

paragraphs: 我訪福溪巖，行行黍稌中。
人家打麥罷，鄰里笑語同。
迎官問來意，不信有藴隆。
淙激田間泉，詰曲走青虹。
此泉有餘用，此巖無闕供。
福巖真福地，爲民保年豐。
縹緲三花仙，蜿蜒千尺龍。
翛然乞靈地，陪此超世翁。
是巖既磨滅，是泉乃終窮。
洪慈小决擇，妙化符鴻蒙。
彼此猶屯膏，無乃坐怨恫。
稽首貢此言，庶其鑒丹衷。